Mandela innlagt på sykehus igjen ** Talsmann: Nå er det alvorlig

BER FOR MANDELA: En kirkegruppe i Johannesburg er samlet i bønn for den aldrende og svært syke ekspresidenten Nelson Mandela. Foto: AP

Ber verden forberede seg på Mandelas død

Den sør-afrikanske regjeringen ber nå sør-afrikanerne og resten av verden forberede seg på at det kan gå mot slutten for den aldrende frigjøringshelten Nelson Mandela (94).

Oppdatert 28. september 2013

Artikkelen er over syv år gammel

Nelson Mandela Nelson Mandela ble født 18. juli 1918 i Transkei i provinsen Eastern Cape sørøst i Sør-Afrika. Han ble som ung aktiv i kampen mot raseskilleregimet apartheid.

I 1942 meldte han seg inn i den afrikanske nasjonalkongressen ANC, en bevegelse som senere skulle bli Sør-Afrikas regjeringsparti. I 1963 ble han dømt til livsvarig fengsel.

Mandela satt fengslet i 27 år fram til 1990. Etter løslatelsen deltok han i forhandlingene som førte fram til landets første valg der svarte hadde stemmerett.

I 1993 ble han tildelt Nobels fredspris, sammen med Sør-Afrikas daværende president F. W. de Klerk, som tilhørte landets hvite mindretall.

Fra 1994 til 1999 var han Sør-Afrikas president, den første fra det svarte folkeflertallet. Vis mer

- Vi skulle alle ønske at han kunne bli hos oss for alltid, men samtidig vet vi at vi alle er mennesker. Livet er kort og derfor må vi gjennom våre bønner hjelpe han å være sterk, sier regjeringstalsmann Mac Maharaj til den britiske nyhetskanalen Sky News.

Talsmann for regjeringspartiet ANC, Jackson Mthembu, sier nasjonen er «forberedt på det verste», men oppfordrer samtidig folket til å be for den legendariske frigjøringshelten.

- Madiba er personifiseringen av menneskelighet, vennskap, ærlighet og integritet. Uten hans lederskap er det stor sannsynlighet for at Sør-Afrika hadde ligget i ruiner, sier Mthembu.

Madiba er Mandelas stammenavn.

Store helseproblemer

Ifølge presidentkontoret ble Mandela innlagt på et sykehus i Pretoria etter at tilstanden hans forverret seg natt til lørdag. En talsmann for regjeringen understreker at det denne gangen er alvorlig, og ber sør-afrikanerne forberede seg på at det nå kan gå mot slutten for ekspresidenten som de siste årene har slitt med store helseproblemer.

ALVORLIG: Nelson Mandela er nok en gang innlagt på sykehus. Denne gangen skal tilstanden være alvorlig. Dette bildet er tatt i slutten av april. Foto: AP

Samtidig ble det opplyst at hans kone, Graca Machel, hadde avlyst en reise til London for å kunne være ved sin manns side.

Sør-Afrikanerne gikk lørdag ut i gatene for å vise sin støtte til nasjonalsymbolet som nå blir behandlet på et sykehus i hovedstaden Pretoria. I en av Johannesburgs parker samlet mennesker seg for å be, og utenfor Mandelas hus la folk ned blomster ved porten.

- Hvis tiden kommer håper jeg han får forlate verden på en god måte, sier sikkerhetsvakten Noel Ngwenya til nyhetsbyrået AP.

Store helseproblemer

De siste månedene har ekspresidenten vært innlagt på sykehus en rekke ganger, ofte på grunn av lungeproblemer. I april ble han utskrevet etter et ti dager langt sykehusopphold, der han fikk behandling for lungebetennelse.

Da Mandela lå på sykehus før jul i fjor uttrykte kona bekymring for mannens helse, og fastslo at han var i ferd med å miste gnisten.

- La oss be for han

Lørdag formiddag ble det opplyst at Mandela pustet for egen maskin og at han var i stand til å kommunisere med slektningene som var samlet rundt sengen på sykehuset. Både talsmenn for president Jacob Zuma og regjeringspartiet ANC uttrykker håp om at den legendariske frigjøringshelten nok engang skal klare å overvinne den alvorlige sykdommen.

Samtidig ber presidenten folket om å be for den aldrende frigjøringshelten og hans familie, melder nyhetsbyrået AP.

- Han er en fighter. Han har kommet seg igjen flere ganger, selv om tilstanden har vært alvorlig. La oss be for han og hjelpe han og bli bedre, heter det i erklæringen fra presidenten.

I kunngjøringen fra president Zumas kontor heter det videre at Mandela får god behandling av leger og sykepleiere, «som gjør sitt beste for at han skal ha det så bra som mulig».

Støtteerklæringer

Også fra opposisjonen kommer det støtteerklæringer til Mandela og hans familie.

- Mandela er alle sør-afrikaneres far og hver gang han blir innlagt på sykehus føler vi sorg sammen med resten av nasjonen, heter det i en erklæring fra det ledende opposisjonspartiet, Den demokratiske alliansen.

Et stort pressekorps har tatt oppstilling utenfor sykehuset i Pretoria der Nelson Mandela nå får behandling. Foto: AFP

Også vanlige sør-afrikanere holder nå pusten, mens de venter på gode nyheter fra sykehuset.

- Han er en sterk mann, og kommer til å overleve, sier gartneren Willie Mokoena til nyhetsbyrået AP.

Mandela, som ble Sør-Afrikas første svarte president i 1994, har ikke vist seg offentlig siden fotball-VM i Sør-Afrika i 2010. Han trakk seg tilbake fra offentligheten i 2004 med ordene «ikke ring meg, jeg ringer dere».

Han gjorde det klart at han ønsket å leve resten av livet sammen med familien i «rolig refleksjon».

Publisert: 08.06.13 kl. 23:38 Oppdatert: 28.09.13 kl. 09:14

Mer om Sør-Afrika